[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 11.3.2008

KOM(2008) 145 endelig

2006/0143 (COD)

MEDDELELSE FRA KOMMISSIONEN TIL EUROPA-PARLAMENTET

i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om en fælles godkendelsesprocedure for fødevaretilsætningsstoffer, fødevareenzymer og fødevarearomaer

(forelagt af Kommissionen)

2006/0143 (COD)

MEDDELELSE FRA KOMMISSIONEN TIL EUROPA-PARLAMENTET

i henhold til EF-traktatens artikel 251, stk. 2, andet afsnitvedrørendeRådets fælles holdning med henblik på vedtagelse af Europa-Parlamentets og Rådets forordning om en fælles godkendelsesprocedure for fødevaretilsætningsstoffer, fødevareenzymer og fødevarearomaer

1. SAGSFORLØB

Forslag sendt til Europa-Parlamentet og Rådet (dok. KOM(2006) 0423 endelig - 2006/0143 COD): | 28. juli 2006 |

Udtalelse afgivet af Det Europæiske Økonomiske og Sociale Udvalg: | 25. april 2007 |

Udtalelse afgivet under Europa-Parlamentets førstebehandling: | 10. juli 2007 |

Ændret forslag fremsendt: Politisk enighed i Rådet: | 24. oktober 2007 17. december 2007 |

Fælles holdning vedtaget: | 10. marts 2008 |

2. FORMÅLET MED KOMMISSIONENS FORSLAG

Som led i indsatsen for at forbedre fællesskabslovgivningen ud fra begrebet "fra jord til bord" annoncerede Kommissionen i hvidbogen om fødevaresikkerhed, at den ville opdatere og komplettere den gældende fællesskabslovgivning om fødevaretilsætningsstoffer og -aromaer samt fastsætte bestemmelser specifikt om fødevareenzymer.

Dette forslag tager sigte på at sikre, at det indre marked fungerer tilfredsstillende, og samtidig sikre et højt niveau for beskyttelse af menneskers sundhed for så vidt angår fødevaretilsætningsstoffer, fødevareenzymer og fødevarearomaer.

I det øjemed har forslaget til formål at fastsætte en godkendelsesprocedure, der er fælles, centraliseret, effektiv, hurtig og gennemsigtig, og som er baseret på risikovurdering, der foretages af Den Europæiske Fødevaresikkerhedsautoritet (EFSA), og risikostyring, der fastlægges af Kommissionen ved forskriftsproceduren i en komité. Ifølge forslaget skal Kommissionen på grundlag af EFSA's videnskabelige evalueringer opstille, vedligeholde og opdatere en fællesskabsliste for hver af de pågældende kategorier af stoffer. Når et stof optages på en af listerne, betyder det, at alle virksomheder i Fællesskabet generelt har lov til at anvende det.

3. BEMÆRKNINGER TIL DEN FÆLLES HOLDNING

3.1. Generel bemærkning

Kommissionen kan støtte den fælles holdning, Rådet vedtog den 10. marts 2008. Den er i overensstemmelse med målene og tilgangen i Kommissionens oprindelige forslag og tager hensyn til principperne i en række ændringsforslag fra Europa-Parlamentet.

3.2. Europa-Parlamentets ændringsforslag ved førstebehandlingen

Ændringsforslag, som Kommissionen har accepteret, og som ligger på linje med den fælles holdning:

Hvad angår anvendelsesområdet for forslaget til forordning om den fælles godkendelsesprocedure gøres det i den fælles holdning (artikel 1) klart, at røgaromaer, der er omfattet af Europa-Parlamentets og Rådets forordning (EF) nr. 2065/2003, ikke falder ind under forordningsforslagets anvendelsesområde. Dette vedrører ændringsforslag 12 blandt Europa-Parlamentets (EP) ændringsforslag ved førstebehandlingen.

Hvad angår fortrolige oplysninger gøres det i den fælles holdning (betragtning 16) klart, at oplysninger vedrørende et stofs sikkerhed, herunder toksikologiske data, sikkerhedsundersøgelser og rådata, ikke alle bør være fortrolige. Denne ændring tager hensyn til EP's ændringsforslag 8.

I den fælles holdning (artikel 6, stk. 3) gøres det klart, at fristen for EFSA's udtalelse kan forlænges, selv hvis ansøgerne på eget initiativ fremlægger supplerende oplysninger, men at dette kun bør ske under ekstraordinære omstændigheder i overensstemmelse med artikel 10. Denne ændring er i tråd med EP's ændringsforslag 25.

Artikel 8, artikel 10 og artikel 12, stk. 3, i den fælles holdning er blevet ændret for at styrke åbenheden , og disse ændringer tager hensyn til EP's ændringsforslag 27, 28 og 32.

Betragtning 21, 22, 23 og 24 samt artikel 7 og 14 i den fælles holdning er blevet ændret for at indføre forskriftsproceduren med kontrol og for generelt at bringe forordningsforslaget i overensstemmelse med Rådets afgørelse 2006/512/EF om ændring af afgørelse 1999/468/EF om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen. Disse bestemmelser er i tråd med EP's ændringsforslag 34, 35, 36 og 37, der vedrører samme emne. Der er dog den forskel, at den fælles holdning i visse tilfælde omfatter forkortelse af frister. Dette aspekt var ikke medtaget i Kommissionens ændrede forslag, bortset fra hasteproceduren, som blev indført i forbindelse med tilfælde, hvor der er særlig risiko for menneskers sundhed.

Ændringsforslag, der ikke blev indarbejdet i den fælles holdning, men som Kommissionen alligevel fandt acceptable i det ændrede forslag med eller uden ændret ordlyd:

EP gjorde det i ændringsforslag 1 klart, at der ved gennemførelsen af Fællesskabets politik også skal sikres et højt niveau for beskyttelse af miljøet . Princippet indgår i forvejen i den generelle fødevarelovgivning (forordning (EF) nr. 178/2002), og ændringsforslaget blev accepteret i Kommissionens ændrede forslag.

EP's ændringsforslag 3, 9, 10, 19 og 21 styrker de bestemmelser om åbenhed og oplysningspligt, der i forvejen var grundlæggende principper i Kommissionens forslag. De blev derfor accepteret i det ændrede forslag.

EP's ændringsforslag 22 forlænger EFSA's frist til at afgive udtalelse fra 6 til 9 måneder. Dette blev accepteret i det ændrede forslag.

Ændringsforslag 2 og 6 er primært redaktionelle ændringer, og henholdsvis ændringsforslag 4 og 5 gør det klart, at kriterierne i hver af de fødevaresektorrelaterede forskrifter skal være opfyldt for at opnå godkendelse af et stof, og at den videnskabelige vurdering af et stof skal være uafhængig. Disse ændringsforslag blev accepteret af Kommissionen i det ændrede forslag.

3.3. Nye bestemmelser, som Rådet har indført

I modsætning til EP har Rådet bevaret Kommissionens frist på 9 måneder, efter at EFSA har afgivet udtalelse, til at fremlægge et udkast til bestemmelser om opdatering af fællesskabslisten. For at forklare behovet for denne frist har Rådet imidlertid indsat en betragtning 9 i den fælles holdning, hvoraf det fremgår, at fristen på 9 måneder i visse tilfælde er nødvendig for, at Kommissionen kan sikre en tilfredsstillende høring af aktørerne. Tidsrummet kan naturligvis være kortere afhængigt af de foreslåede bestemmelsers karakter. I den fælles holdnings betragtning 10 er der yderligere forklaringer om procedurefristerne. Ændringerne stemmer overens med Kommissionens forslag og kan derfor accepteres.

I den fælles holdning (betragtning 12) gøres det klart, at de andre legitime forhold , der skal tages hensyn til i forbindelse med risikostyringsbeslutningen om, hvorvidt et stof kan optages på fællesskabslisten eller ej, omfatter samfundsmæssige, økonomiske, traditionsrelaterede, etiske og miljømæssige faktorer og kontrolmulighederne. Disse faktorer er i forvejen nævnt i den generelle fødevarelovgivning, og en gentagelse heraf i forordningsforslaget styrker derfor det oprindelige forslag, og det kan accepteres af Kommissionen.

En række ændringer i artikel 2, 3, 6 og 9 er primært af redaktionel karakter og afklarer praktiske aspekter ved godkendelsesproceduren og de forskellige aktørers roller. Nogle ændringer i artikel 12 og 15 er af teknisk karakter og præciserer forordningsforslaget. Ændringerne stemmer overens med ånden i forslaget og kan derfor accepteres.

4. KONKLUSION

Kommissionen er af den opfattelse, at den fælles holdning fuldt ud afspejler de centrale elementer i dens oprindelige forslag og ånden i mange af de ændringsforslag, som Europa-Parlamentet vedtog ved førstebehandlingen.

Kommissionen kan derfor tilslutte sig den fælles holdning, som Rådet vedtog enstemmigt.